Jabuli 108
Lega pi kony ki i ciŋ lukwor
(Jab 57.7-11; 60.5-12)
1Cwinya omoko i komi, ai Lubaŋa,
cwinya omoko i komi ma pe lokke!
Abiwero wer kun apaki ki dwan maloŋo!
In tipona, co woko!
2Wun naŋa ki opuk bene wuco woko!
An bene abicoyo rupiny miyo ceŋ tuc!
3Abimiyo pwoc boti i kin lwak me rok ducu, ai Rwot;
abiwero wer me paki i kin Lurok.
4Mar meri ma pe lokke dit, o wa i polo,
dok adani bene dit, o wa i pol.
5Ai Lubaŋa, nyut ditti malo i polo,
dok imi deyoni oryeny i wi lobo ducu!
6Larwa ki tekki imi walo lukworwa, dok igam legawa,
wek lwak ma imaro gubwot.
7Lubaŋa oloko ki i kabedone maleŋ ni,
“Abipoko Cekem woko ki deyo madit me loc,
dok abipoko nota me Cukot woko i dul i dul bot jona.
8Gilead mera, ki Manace bene mera;
Epraim aye tok nyonyo me wiya,
ki Juda mere odoo kerra.
9Ento Moab aye becen me lwokka;
ki Edom mera, obedo ka bolo warra;
dok abidaŋŋe matek me loc i kom jo Pilciti.”
10Aŋa ma bikela i gaŋ man ma girumo ki cel gogo?
Aŋa ma bitelo wiya tera i Edom?
11In pe doŋ ikwerowa woko, ai Lubaŋa?
In pe doŋ inywako yo ki dul monywa me cito ka lweny, ai Lubaŋa.
12Konywa me lewny i kom lukworwa,
pien kony ma dano miyo pe gin mo!
13Ka Lubaŋa tye ka lweny kacel kwedwa ci wabiloyo;
en aye ma binyono lukworwa diyo woko piny.